ΠΑΡΑΡΤΗΜΑ Α

ΚΑΝΟΝΕΣ ΔΙΑΜΟΝΗΣ ΣΤΗ ΦΟΙΤΗΤΙΚΗ ΕΣΤΙΑ ΒΕΡΕΓΓΑΡΙΑ
ΤΟΥ ΤΕΧΝΟΛΟΓΙΚΟΥ ΠΑΝΕΠΙΣΤΗΜΙΟΥ ΚΥΠΡΟΥ

1. Κανόνες Διαμονής
Κάθε ενοικιαστής υπογράφει συμφωνία διαμονής (Σύμβαση Ενοικίασης) με το Τεχνολογικό Πανεπιστήμιο Κύπρου («ο Ιδιοκτήτης») στην οποία αναφέρεται ρητά ότι θα πρέπει να τηρεί τους Κανόνες Διαμονής στη Φοιτητική Εστία, οι οποίοι υπόκεινται σε αλλαγή μονομερώς από τον Ιδιοκτήτη, σε περίπτωση που το επιβάλουν οι περιστάσεις, χωρίς δικαίωμα ένστασης επ’ αυτών από τον εκάστοτε ενοικιαστή.
Οι Κανόνες Διαμονής ισχύουν για όλους τους ενοικιαστές και αποτελούν αναπόσπαστο μέρος της συμφωνίας διαμονής (Σύμβασης Ενοικίασης).
Ο Ιδιοκτήτης δύναται να επιλέγει έναν Διαχειριστή (από τούδε και στο εξής «ο Διαχειριστής») στον όποιο αναθέτει συγκεκριμένες αρμοδιότητες προς διευκόλυνση των εργασιών που σχετίζονται με την λειτουργία των Φοιτητικών Εστιών, περιλαμβανομένης της εκ μέρους του υπογραφής της Σύμβασης και παρακολούθησης των Κανόνων Διαμονής.
Η Υπηρεσία Σπουδών και Φοιτητικής Ευημερίας και ειδικότερα το Γραφείο Στέγασης εκπροσωπούν τον Ιδιοκτήτη σε ό,τι προνοούν οι Κανόνες Διαμονής και γενικά τα θέματα στέγασης φοιτητών στη φοιτητική εστία.

2. Συμφωνία Διαμονής
Η διαμονή ισχύει για την περίοδο η οποία αρχίζει την 1η Σεπτεμβρίου πριν την έναρξη του Χειμερινού Εξαμήνου και λήγει την 31η Αυγούστου κάθε ακαδημαϊκού έτους, για όλους τους ενοικιαστές, εκτός αν υπάρχει ειδική διευθέτηση εγκεκριμένη από τον Ιδιοκτήτη.
Σε περίπτωση που ενοικιαστής που έχει επιλεγεί, δεν προσέλθει μέσα στην καθορισμένη προθεσμία για την υπογραφή της συμφωνίας και δεν έχει ενημερώσει τον Ιδιοκτήτη ή τον Διαχειριστή για κάποιο κώλυμα, θεωρείται ότι έπαψε να ενδιαφέρεται, οπότε, χωρίς προειδοποίηση, και άνευ οποιουδήποτε δικαιώματος του για αποζημίωση, το δωμάτιο παραχωρείται σε επιλαχόντα.
Ο Ιδιοκτήτης διατηρεί το δικαίωμα ακύρωσης ή πρόωρου τερματισμού της συμφωνίας διαμονής στις πιο κάτω περιπτώσεις, όπου ο ενοικιαστής είναι φοιτητής/τρια:
· Ο ενοικιαστής δεν έχει εγγραφεί σε μαθήματα εξαμήνου 
· Ο ενοικιαστής αποχωρήσει ή διαγραφεί από το Πανεπιστήμιο
· Ο ενοικιαστής δεν είναι συνεπής στις οικονομικές του υποχρεώσεις (προκαταβολή/ενοίκιο/πρόστιμο).
· Ο ενοικιαστής δεν τηρεί τους όρους της συμφωνίας και τους κανόνες διαμονής (βλ. παράγραφο 6-16).
· Ο ενοικιαστής δεν παρουσιαστεί μέσα στην καθορισμένη προθεσμία για παραλαβή του δωματίου σύμφωνα με την παράγραφο 3.
· Ο ενοικιαστής συμπεριφέρεται με τρόπο που θέτει σε κίνδυνο την ασφάλεια και υγεία του εαυτού του ή/και των άλλων ενοικιαστών ή/και εργαζομένων στην Εστία. Σχετική απόφαση λαμβάνεται μετά από συνεννόηση του Διαχειριστή με τον Ιδιοκτήτη.

3. Διαδικασία παραλαβής/ παράδοσης δωματίου
3.1  Παραλαβή δωματίου
Η παραλαβή των δωματίων και η είσοδος στη Φοιτητική Εστία γίνεται από τους ίδιους τους ενοικιαστές, μετά την υπογραφή της Σύμβασης Ενοικίασης και του εντύπου που αφορά την παραλαβή του εξοπλισμού του δωματίου.
Σε περίπτωση που φοιτητής/τρια που έχει επιλεγεί δεν προσέλθει εντός της καθορισμένης προθεσμίας για την παραλαβή του δωματίου, και δεν έχει ενημερώσει το Διαχειριστή για κάποιο κώλυμα, θεωρείται ότι έπαψε να ενδιαφέρεται, οπότε χωρίς καμία προειδοποίηση και κανένα δικαίωμα αποζημίωσης ή/και απαίτησης από τον Ιδιοκτήτη, το δωμάτιο παραχωρείται σε επιλαχόντα.

3.2 Παράδοση/Επιστροφή κατοχής δωματίου
Οι ενοικιαστές έχουν την ευθύνη να ειδοποιήσουν τον Διαχειριστή τουλάχιστον δύο εβδομάδες πριν τη λήξη της Σύμβασης Ενοικιάσεως για την ακριβή ημέρα και ώρα της αναχώρησής τους. Διαφορετικά, θεωρείται δεδομένο ότι οι ενοικιαστές αναχωρούν πέντε μέρες πριν τη λήξη της Σύμβασης Ενοικίασης και ώρα 10:00 π.μ. το αργότερο.
Τα δωμάτια θα πρέπει να παραδοθούν σε άριστη κατάσταση και οπωσδήποτε στην κατάσταση στην οποία είχαν παραληφθεί με την έναρξη της ενοικίασης. Πριν την αναχώρηση κάθε ενοίκου από τη Φοιτητική Εστία, ο Διαχειριστής είναι υπεύθυνος για έλεγχο του δωματίου, παρουσία του ενοικιαστή και με βάση την κατάσταση εξοπλισμού, για εντοπισμό τυχόν ζημιών ή/και ελλείψεων ή/και αδικαιολόγητων φθορών, τόσο στο δωμάτιο, όσο και στον εξοπλισμό του. Ποσό από την εγγύηση/ντεπόζιτο κρατείται σε περίπτωση ζημιών, απωλειών και αδικαιολόγητων φθορών, σύμφωνα με την παράγραφο 17 άνευ περιορισμού απαίτησης του Ιδιοκτήτη από τον ενοικιαστή επιπλέον ποσού που τυχόν να χρειαστεί σχετικά με την αποκατάσταση των ζημιών ή/και απωλειών ή/και αδικαιολόγητων φθορών.

4. Κάρτα πρόσβασης
Με την παράδοση του δωματίου, κάθε ενοικιαστής παραλαμβάνει μια κάρτα πρόσβασης στο δωμάτιό του, το οποίο είναι υπεύθυνος να επιστρέψει με τη λήξη της Σύμβασης Ενοικίασης και την παράδοση του δωματίου στον Διαχειριστή. Σε περίπτωση που αυτή δεν επιστραφεί, τότε για κάθε κάρτα που δεν παραδίδεται αφαιρείται το ποσό των €30 από το ποσό της εγγύησης/ντεπόζιτου και ο ενοικιαστής είναι υπόχρεος άμεσα να συμπληρώσει το ποσό της εγγύησης/ντεπόζιτου για να ισούται με το ανάλογο ποσό σύμφωνα με τους όρους της Σύμβασης Ενοικίασης.
Για λόγους ασφάλειας, κάθε ενοικιαστής οφείλει να ενημερώσει αμέσως τον Διαχειριστή στην περίπτωση απώλειας κάρτας. Σε τέτοια περίπτωση, ο Διαχειριστής προβαίνει σε άμεση αλλαγή της κάρτας δωματίου και ο ενοικιαστής είναι υπόχρεος να καταβάλει στον Ιδιοκτήτη το ποσό των €30.
Απαγορεύεται αυστηρά η αντιγραφή ή ο δανεισμός της κάρτας. 

5.    Εξοπλισμός δωματίου – Παροχή υπηρεσιών 

Κάθε δωμάτιο είναι εξοπλισμένο με τα πιο κάτω είδη/παροχές:

	ΠΕΡΙΓΡΑΦΗ ΑΝΤΙΚΕΙΜΕΝΟΥ
	ΑΡΙΘΜΟΣ

	Ατομικός χώρος Κουζίνας (kitchenette): με πάγκο, γούρνα, βρύση, φούρνο, μάτια, απορροφητήρα
	1 σετ

	Ατομικό μικρό Ψυγείο
	1

	Ατομικά Ερμάρια και συρτάρια Κουζίνας για αποθήκευση τροφών & κουζινικών σκευών
	1 σετ

	Κρεβάτι (μεγέθους 1½) / Στρώμα
	1/1

	Κάλαθος απορριμμάτων 
	1

	Επιτοίχιο κομοδίνο 
	1

	Ερμάρι 3-φυλλο 
	1

	Επιτοίχιο έπιπλο τηλεόρασης/βιβλιοθήκη
	1

	Καθρέπτης
	1

	Γραφείο
	1

	Καρέκλα Γραφείου
	1

	Επιτοίχια Ράφια Βιβλιοθήκης
	1

	Τραπέζι δωματίου
	1

	Καρέκλα τραπεζιού
	2

	Ατομικός χώρος Υγιεινής με αποχωρητήριο, νιπτήρα και ντουζιέρα
	1

	Γυάλινα διαχωριστικά ντουζιέρας
	1

	Κάλαθος τουαλέτας/ βούρτσα
	1

	Χαρτοθήκη τουαλέτας
	1

	Μονό άγκιστρο πετσέτας τοίχου
	1

	Διπλό άγκιστρο πετσέτας τοίχου
	1

	Κλιματιστική συσκευή A/C (Κλιματιστικό ζεστού/κρύου αέρα, indoor & outdoor unit)
	1

	Τηλεχειριστήριο κλιματιστικού (remote control) 
	1

	Αισθητήρας πυροπροστασίας / ανιχνευτής καπνού
	1

	Φωτιστικά εσωτερικού χώρου
	1

	Σύστημα ασύρματης ηλεκτρικής κλειδαριάς με κάρτα συνδυασμένο με σύστημα εξοικονόμησης ενέργειας
	1

	Κλειδί Δωματίου
	1

	Σημεία παροχής ηλεκτρικής ενέργειας
	1

	Κωδικός παροχής ασύρματης διαδικτυακής σύνδεσης (Wi-Fi)
	1

	….
	



Με την παραλαβή του δωματίου, κάθε ενοικιαστής, αφού ελέγξει για την ορθότητα του εξοπλισμού που αναγράφεται σε αυτό, υπογράφει το Έντυπο Παραλαβής Εξοπλισμού, δηλαδή ο ενοικιαστής θα πρέπει να ελέγξει το δωμάτιο, στην παρουσία του εντεταλμένου προσώπου από τον Διαχειριστή, και να παραδώσει υπογεγραμμένο το ανωτέρω έντυπο αναφέροντας τυχόν ελλείψεις και ζημιές/φθορές στον εξοπλισμό. Ο ενοικιαστής οφείλει να παραδώσει τα παραλαμβανόμενα είδη, στην κατάσταση που τα παρέλαβε σύμφωνα με την Κατάσταση Παραλαμβανομένων Ειδών και είναι υπεύθυνος για καταβολή αποζημίωσης για τυχόν απώλειες, ζημιές και αδικαιολόγητες φθορές.

Με τη λήξη της Σύμβασης Ενοικίασης και την αποχώρησή τους από το δωμάτιο, οι ενοικιαστές έχουν υποχρέωση να μετακινήσουν προσωπικά αντικείμενα και εξοπλισμό και να παραδώσουν το δωμάτιο στην κατάσταση που το παρέλαβαν.  Οποιαδήποτε προσωπικά αντικείμενα ή προσωπικός εξοπλισμός παραμένουν στο δωμάτιο ή σε κοινόχρηστο χώρο μετά τη λήξη της Σύμβασης και την παράδοση του δωματίου θεωρούνται εγκαταλειφθέντα. Η Διοίκηση της Εστίας δύναται, χωρίς υποχρέωση φύλαξης ή αποθήκευσης, να τα απομακρύνει και να τα διαθέσει κατά την κρίση της, στο μέτρο που επιτρέπεται από την ισχύουσα νομοθεσία.

6. Συμπεριφορά ενοικιαστών
Κάθε ενοικιαστής οφείλει να συμπεριφέρεται κόσμια και με τρόπο που να μην προκαλεί οχληρία ή/και ενόχληση ή/και να απειλεί την υγεία ή/και την σωματική ακεραιότητα των υπόλοιπων ενοικιαστών, του προσωπικού και των συνεργατών του Διαχειριστή και του Ιδιοκτήτη. Επίσης, να μην προκαλεί ζημιές και αδικαιολόγητες φθορές στο δωμάτιό του ή/και στους κοινόχρηστους χώρους της Φοιτητικής Εστίας.
Σε περίπτωση που κάποιος από τους ενοικιαστές δημιουργεί προβλήματα συμπεριφοράς, τότε ανάλογα με τη σοβαρότητα του προβλήματος ο Διαχειριστής σε συνεννόηση με τον Ιδιοκτήτη δύναται να προβεί σε έξωση του ενοικιαστή η/και να λάβει οποιαδήποτε άλλα μέτρα (βλέπε παράγραφο 17).

6.1  Θόρυβος
Ο υπερβολικός θόρυβος θεωρείται παρενόχληση για τους υπόλοιπους ενοικιαστές. Οι ενοικιαστές της Φοιτητικής Εστίας θα πρέπει να γνωρίζουν και να τηρούν τις ώρες κοινής ησυχίας, οι οποίες είναι από 11.00 μ.μ. μέχρι 8.00 π.μ. Κατά τις ώρες αυτές απαγορεύονται η δυνατή μουσική, οι έντονες συζητήσεις, οι συγκεντρώσεις, η μετακίνηση επίπλων και κάθε άλλη δραστηριότητα που προκαλεί αισθητό θόρυβο.
Πέραν των ωρών αυτών, αναμένεται ότι οι ενοικιαστές της Φοιτητικής Εστίας θα τηρούν τις αρχές καλής συμβίωσης και θα σέβονται την ησυχία του άλλου καθ’ όλη τη διάρκεια του 24ώρου. Για παράδειγμα, η λειτουργία των ηχείων ενός στερεοφωνικού συστήματος στη διαπασών απαγορεύεται αυστηρά. 
6.2  Ρίψη αντικειμένων
Απαγορεύεται αυστηρά το ρίξιμο αντικειμένων από τα παράθυρα/μπαλκόνια
6.3  Φύλαξη κατοικίδιων ζώων
Απαγορεύεται η κατοχή, φύλαξη, φιλοξενία ή μεταφορά κατοικίδιων ή άλλων ζώων στα δωμάτια και στους κοινόχρηστους χώρους της Φοιτητικής Εστίας, έστω και προσωρινά. Η απαγόρευση ισχύει και για ζώα επισκεπτών.
Απαγορεύεται επίσης η συστηματική σίτιση ζώων στους εσωτερικούς ή εξωτερικούς χώρους της Εστίας, όταν αυτή προκαλεί προβλήματα καθαριότητας, υγιεινής, ασφάλειας ή όχλησης.
6.4  Δημιουργία καπνού/ αναθυμιάσεων
Απαγορεύεται το κάπνισμα, το άτμισμα και η χρήση προϊόντων καπνού ή θερμαινόμενου καπνού στα δωμάτια, στους εσωτερικούς κοινόχρηστους χώρους και σε οποιουσδήποτε άλλους χώρους υποδεικνύονται από τη σχετική σήμανση. Επιτρέπονται μόνο στους ειδικά καθορισμένους εξωτερικούς χώρους. Δεν επιτρέπεται το κάπνισμα στα μπαλκόνια, λόγω κινδύνου πυρκαγιάς, πτώσης αποτσίγαρων και μεταφοράς καπνού σε γειτονικά δωμάτια.
6.5  Φιλοξενία τρίτων
Οι κανόνες καλής συμβίωσης στη Φοιτητική Εστία προϋποθέτουν κάποιους περιορισμούς. Οι ενοικιαστές οφείλουν να σέβονται το δικαίωμα ο ένας του άλλου για ασφάλεια, ιδιωτική ζωή, ώρες κοινής ησυχίας για διάβασμα και ύπνο και να διασφαλίζουν ένα καλό περιβάλλον διαμονής. Η επίσκεψη τρίτων θα πρέπει να τερματίζονται το αργότερο μέχρι τις 11.00 μ.μ. τις καθημερινές και την Κυριακή και το αργότερο μέχρι τις 12.00 μ.μ. την Παρασκευή και το Σάββατο. Ο αριθμός επισκεπτών δεν πρέπει να υπερβαίνει τα δύο άτομα ανά δωμάτιο. Κάθε ένοικος ευθύνεται για τη συμπεριφορά των επισκεπτών του/της και οφείλει να τους συνοδεύει στους ελεγχόμενους χώρους. Απαγορεύεται η παραχώρηση κάρτας ή κλειδιού πρόσβασης, η διανυκτέρευση και η υπεκμίσθωση ή παραχώρηση του δωματίου σε τρίτο πρόσωπο.
Η διανυκτέρευση τρίτων απαγορεύεται αυστηρά. 

7. Καθαριότητα/υγιεινή:
Η καθαριότητα είναι εξαιρετικά σημαντική για την ομαλή και αποτελεσματική λειτουργία της Φοιτητικής Εστίας. Κάθε ενοικιαστής οφείλει να έχει υπόψη τα ακόλουθα:
· Να απορρίπτει τα οικιακά απορρίμματα στους καθορισμένους κάδους, μέσα σε κατάλληλα κλεισμένες σακούλες, και να ακολουθεί τις οδηγίες ανακύκλωσης και διαχείρισης αποβλήτων της Εστίας. 
· Να μην απορρίπτει λίπη, έλαια, υπολείμματα τροφών, υγρά μαντηλάκια ή άλλα αντικείμενα στους νεροχύτες, στις λεκάνες αποχωρητηρίων ή στις αποχετεύσεις. 
· Να αερίζει επαρκώς το δωμάτιο και τον χώρο υγιεινής και να χρησιμοποιεί ορθά τον απορροφητήρα και τα συστήματα εξαερισμού. 
· Να ακολουθεί τις εύλογες οδηγίες της Διοίκησης της Εστίας σχετικά με την καθαριότητα, την υγιεινή, την απεντόμωση, την απολύμανση και την προστασία των εγκαταστάσεων. 
· Σε περίπτωση που η κατάσταση δωματίου δημιουργεί κίνδυνο για την υγεία, την ασφάλεια, τις εγκαταστάσεις ή τα γειτονικά δωμάτια, η Διοίκηση της Εστίας δύναται να απαιτήσει από τον ένοικο να αποκαταστήσει το πρόβλημα μέσα σε καθορισμένη προθεσμία. Εάν ο ένοικος δεν συμμορφωθεί ή εάν απαιτείται άμεση επέμβαση, η Διοίκηση της Εστίας δύναται να διευθετήσει τον αναγκαίο καθαρισμό, την απολύμανση, την απεντόμωση ή άλλη σχετική εργασία και να χρεώσει στον ένοικο το σχετικό κόστος.
Η Διοίκηση της Εστίας δύναται να διενεργεί περιοδικούς ή έκτακτους ελέγχους στα δωμάτια για σκοπούς διαπίστωσης της τήρησης των κανόνων καθαριότητας και υγιεινής, πρόληψης κινδύνων για την υγεία και την ασφάλεια και προστασίας των εγκαταστάσεων και του εξοπλισμού της Εστίας.
8. Ασφάλεια και υγεία ενοικιαστών
Για την ασφάλεια υγεία και ευημερία των ενοικιαστών, στη Φοιτητική Εστία κάθε ενοικιαστής οφείλει να τηρεί τα ακόλουθα:
· να κλειδώνει την πόρτα και την μπαλκονόπορτα του δωματίου του.
· να φροντίζει έτσι ώστε οι πόρτες διαφυγής και οι πόρτες εισόδων/εξόδων ορόφου να παραμένουν κλειστές.
· να φροντίζει έτσι ώστε οι διάδρομοι διαφυγής να είναι καθαροί από οποιαδήποτε αντικείμενα και να αναφέρει αμέσως στον Διαχειριστή οποιαδήποτε σχετικά προβλήματα.
· να ενημερώνει αμέσως τον Διαχειριστή για διακίνηση ύποπτων ατόμων στους χώρους της Φοιτητικής Εστίας.
· να αναφέρει αμέσως στο Διαχειριστή περιστατικά κλοπών κλπ.
· να ενημερώνει αμέσως τον Διαχειριστή σε περίπτωση ασθένειας του ιδίου ή σε περίπτωση που άλλος ενοικιαστής πάσχει από μεταδοτικό νόσημα.
· να ενημερώνει αμέσως τον Διαχειριστή στην περίπτωση απώλειας της κάρτας δωματίου ή/και άλλου σημείου του κτηρίου της Φοιτητικής Εστίας.
·   να μην παραχωρεί, δανείζει ή επιτρέπει τη χρήση της κάρτας ή του κλειδιού πρόσβασής του από   οποιοδήποτε άλλο πρόσωπο. 
·  να συμμετέχει σε ασκήσεις εκκένωσης και σε υποχρεωτικές ενημερώσεις για θέματα ασφάλειας και υγείας που διοργανώνονται από τη Διοίκηση της Εστίας. 
· να τηρεί οδηγίες σε θέματα ασφάλειας και υγείας και να συμμετέχει σε ενημερωτικές διαλέξεις για θέματα ασφάλειας και υγείας που διοργανώνει ο Διαχειριστής σε συνεργασία με τον Τομέα Ασφάλειας και Υγείας.
 Απαγορεύσεις: Για την ασφάλεια και υγεία των ενοικιαστών της Φοιτητικής Εστίας, απαγορεύεται η κατοχή/χρήση των πιο κάτω αντικειμένων:

8.1  Ηλεκτρικές συσκευές:
Σε κάθε δωμάτιο επιτρέπονται μόνο οι ακόλουθες ηλεκτρικές συσκευές: τηλεόραση, ηλεκτρονικός υπολογιστής, εκτυπωτής.
· Επιτρέπεται, κατόπιν συμπλήρωσης σχετικού εντύπου και άδειας από τους υπεύθυνους του Διαχειριστή η χρήση βραστήρα νερού και φούρνου μικροκυμάτων.
Απαγορεύεται αυστηρά για λόγους ασφάλειας η κατοχή και χρήση στα δωμάτια τοστιέρας, καλοριφέρ, ηλεκτρικής κουβέρτας, δορυφορικής κεραίας και οποιασδήποτε άλλης συσκευής.
Απαγορεύεται η χρήση πολύπριζων χωρίς προστασία και η φόρτισης μπαταριών ηλεκτρικών δίκυκλων μέσα στα δωμάτια
Ο Διαχειριστής έχει την αρμοδιότητα να ζητήσει την άμεση απομάκρυνση τέτοιων συσκευών και να λαμβάνουν πειθαρχικά μέτρα εναντίον του ενοικιαστή. Σε περίπτωση που ο ενοικιαστής αρνηθεί να πράξει σύμφωνα με τις υποδείξεις του Διαχειριστή, τότε ο Διαχειριστής έχει μονομερώς το δικαίωμα να τα απομακρύνει, χωρίς ο ενοικιαστής να δικαιούται να σταματήσει τον Διαχειριστή από τέτοια ενέργεια.

8.2  Χρήση εύφλεκτων υλικών/ όπλων/ εκρηκτικών υλών/ ναρκωτικών
Απαγορεύεται αυστηρά η χρήση από τους ενοικιαστές αντικειμένων και ουσιών που απειλούν την υγεία και την ασφάλειά τους, όπως: εύφλεκτες ουσίες π.χ. βενζίνη, όπλα, εκρηκτικές ύλες, ναρκωτικά, και άλλες απαγορευμένες ουσίες.
Απαγορεύεται αυστηρά, επίσης, η χρήση κεριών ή οποιασδήποτε άλλης συσκευής ή αντικειμένου που έχει φλόγα.
Σε περίπτωση εντοπισμού ή εύλογης υποψίας κατοχής, χρήσης, αποθήκευσης, διάθεσης ή διακίνησης παράνομων ναρκωτικών ή άλλων απαγορευμένων ουσιών, όπλων, πυρομαχικών, εκρηκτικών υλών ή άλλου αντικειμένου ή ουσίας που ενδέχεται να συνιστά ποινικό αδίκημα ή να δημιουργεί σοβαρό κίνδυνο, η Διοίκηση της Εστίας θα ενημερώνει άμεσα την Αστυνομία και θα ζητεί την επέμβασή της.

8.3  Δίκυκλα
Απαγορεύεται η φύλαξη και επιδιόρθωση ποδηλάτων και μοτοποδηλάτων στα δωμάτια, στις σκάλες και στους διαδρόμους της Φοιτητικής Εστίας. Τα ποδήλατα και τα μοτοποδήλατα πρέπει να φυλάσσονται σε καθορισμένους χώρους (ποδηλατοστάσια) που καθορίζονται από τον Διαχειριστή.

8.4  Κάπνισμα
 Απαγορεύεται αυστηρά το κάπνισμα και η χρήση ηλεκτρονικού τσιγάρου, συσκευών ατμίσματος, προϊόντων θερμαινόμενου καπνού ή οποιουδήποτε άλλου συναφούς προϊόντος στα δωμάτια και σε όλους τους εσωτερικούς κοινόχρηστους χώρους της Φοιτητικής Εστίας και στα μπαλκόνια.
Το κάπνισμα επιτρέπεται μόνο στους ειδικά καθορισμένους εξωτερικούς χώρους, όπου υπάρχει σχετική σήμανση. 
Η ενεργοποίηση συναγερμού ή οποιαδήποτε άλλη δαπάνη που προκύπτει λόγω παράβασης δύναται να χρεωθεί στον ένοικο. 

8.5  Φωτιά
Απαγορεύεται αυστηρά το άναμμα φωτιάς στους χώρους της Φοιτητικής Εστίας. Σε περίπτωση εκδηλώσεων (βλέπε Παράγραφο 16) που θα μπορούσαν να περιλαμβάνουν ψήσιμο φαγητών στα κάρβουνα, το άναμμα φωτιάς επιτρέπεται μόνο μετά από έγκριση των υπευθύνων του Ιδιοκτήτη ή/και του Διαχειριστή. Στην περίπτωση αυτή οι υπεύθυνοι του Ιδιοκτήτη ή/και ο Διαχειριστής θα πρέπει να προβούν σε ειδικές διευθετήσεις που αφορούν τόσο τη διευθέτηση του χώρου, όσο και την έκδοσης σχετικής άδειας, που να συνάδει με τους κανονισμούς πυρασφάλειας.

8.6  Μπαλκόνια και έξοδοι κινδύνου
Απαγορεύεται το άναμμα φωτιάς για ψήσιμο φαγητού στα μπαλκόνια της Φοιτητικής Εστίας.
Απαγορεύεται, επίσης, η χρήση των εξόδων κινδύνου εκτός από τις περιπτώσεις επειγόντων περιστατικών.

8.7  Ανάρτηση πολιτικών συμβόλων
Απαγορεύεται η ανάρτηση οποιωνδήποτε πολιτικών συμβόλων σε δημόσια θέα και στους κοινόχρηστους χώρους της Φοιτητικής Εστίας.

9. Χρήση Διαδικτύου
Κατά τη διάρκεια της διαμονής τους στη Φοιτητική Εστία, οι ενοικιαστές οφείλουν να κάνουν χρήση του διαδικτύου με στόχο την έρευνα και την επικοινωνία με το ακαδημαϊκό/διοικητικό προσωπικό και με άλλους συμφοιτητές τους.
Η χρήση του διαδικτύου πρέπει να γίνεται στο πλαίσιο της Ασφάλειας Πληροφοριών. Ενοικιαστές που εμπλέκονται σε απαγορευμένες δραστηριότητες στο διαδίκτυο υπόκεινται στη λήψη πειθαρχικών μέτρων και εάν ο Ιδιοκτήτης αποφασίσει στον μονομερή τερματισμό της Σύμβασης Ενοικίασης και στην άμεσα απομάκρυνση του ενοικιαστή από το δωμάτιο, χωρίς ο ενοικιαστής να έχει δικαίωμα να αρνηθεί και/ή να ζητήσει αποζημιώσεις.
Απαγορεύεται η χρήση του διαδικτύου για παράνομες δραστηριότητες, όπως παράνομο κατέβασμα ή διαμοιρασμός αρχείων, χρήση torrents για παραβίαση πνευματικών δικαιωμάτων, προσπάθεια πρόσβασης σε λογαριασμούς ή συστήματα άλλων, διάδοση ιών ή κακόβουλου λογισμικού και οποιαδήποτε χρήση που επηρεάζει σοβαρά τη λειτουργία του δικτύου για τους υπόλοιπους ενοίκους. 

10. Χρήση χώρου πλυντηρίων
Η Φοιτητική Εστία περιλαμβάνει χώρο πλυντηρίων στον οποίο λειτουργούν πλυντήρια και  στεγνωτήρια με χρέωση, για αποκλειστική χρήση από τους ενοικιαστές της Φοιτητικής Εστίας. Η πρόσβαση στον χώρο είναι ελεγχόμενη και γίνεται μόνο για τους ενοικιαστές της Φοιτητικής Εστίας. Οι ενοικιαστές μπορούν να χρησιμοποιούν το χώρο σύμφωνα με τους κανόνες οι οποίοι θα κοινοποιηθούν σε αυτούς κατά την είσοδο τους στη Φοιτητική Εστία.

Υπεύθυνος για τη διαχείριση του χώρου πλυντηρίων είναι είτε υπεύθυνος από τον Ιδιοκτήτη ή/και ο Διαχειριστής. Οι ενοικιαστές καλούνται να είναι ιδιαίτερα προσεκτικοί με τη χρήση του χώρου και είναι υπεύθυνοι για άμεση αναφορά στους υπευθύνους από τον Ιδιοκτήτη ή/και στον Διαχειριστή προβλημάτων λειτουργίας / συντήρησης / ζημιών κ.λπ. στον χώρο των πλυντηρίων.

11. Χώρος στάθμευσης
Η Φοιτητική Εστία διαθέτει υπόγειους χώρους στάθμευσης, με ελεγχόμενη πρόσβαση. Οι χώροι στάθμευσης διατίθενται για αποκλειστική χρήση σε Ενοίκους, με ετήσια χρέωση αντίστοιχη της διάρκειας ενοικίασης που καθορίζεται από τον Ιδιοκτήτη. Ο Ιδιοκτήτης δεν έχει υποχρέωση να προσφέρει σε όλους τους Ενοικιαστές που είναι κάτοχοι αυτοκινήτων χώρους στάθμευσης. Η ευθύνη αυτή είναι αποκλειστική ευθύνη του ενοικιαστή ο οποίος θα μεριμνήσει για να εξεύρει τέτοιο χώρο.
Σε περίπτωση καταγγελίας εναντίον ενοικιαστή ότι σταθμεύει το όχημα του στους κοινόχρηστους χώρους γειτνιαζόντων πολυκατοικιών  και προκαλεί οχληρία στους υπόλοιπους χρήστες της πολυκατοικίας, ο Ιδιοκτήτης ή/και ο Διαχειριστής δικαιούνται να προβαίνει σε λήψη πειθαρχικών και άλλων μέτρων σύμφωνα με την παράγραφο 17.

Κάθε ένοικος που εξασφαλίζει θέση στάθμευσης στην Εστία οφείλει:
· να σταθμεύει μόνο στην καθορισμένη θέση,
· να χρησιμοποιεί μόνο το δηλωμένο όχημα,
· να μην παραχωρεί τη θέση ή την κάρτα πρόσβασης σε άλλο πρόσωπο,
· να μην εμποδίζει εισόδους, εξόδους, ράμπες, πεζόδρομους, θέσεις ΑμεΑ ή διαδρομές έκτακτης ανάγκης,
· να μην πραγματοποιεί επισκευές, πλύσιμο ή αποθήκευση αντικειμένων και καυσίμων στον χώρο στάθμευσης.

12. Έλεγχος δωματίων
Ο Διαχειριστής είναι εξουσιοδοτημένος από τον Ιδιοκτήτη να προβαίνει σε περιοδικούς ελέγχους των δωματίων, τα οποία θα εισέρχεται για τους πιο κάτω λόγους:
· Επείγοντα περιστατικά.
· Έλεγχος καθαριότητας δωματίου.
· Συντήρηση και επισκευή.
· Έλεγχος ασφάλειας δωματίου και εξοπλισμού.
· Επιβεβαίωση ότι τα δωμάτια χρησιμοποιούνται αποκλειστικά από τους δικαιούχους.
· Επιβεβαίωση ότι δεν χρησιμοποιούνται αντικείμενα και ουσίες που απειλούν την υγεία και ασφάλεια των ενοικιαστών.
Στον βαθμό που είναι δυνατό, η είσοδος στα δωμάτια από εξουσιοδοτημένους υπαλλήλους του Διαχειριστή γίνεται εν γνώσει και με τη συνεργασία των ενοικιαστών. Προηγούμενη ενημέρωση δεν απαιτείται σε περίπτωση έκτακτης ανάγκης, εύλογης υποψίας άμεσου κινδύνου, ενεργοποίησης συναγερμού, διαρροής, πυρκαγιάς, ανάγκης προστασίας προσώπου ή αποτροπής σοβαρής ζημιάς. 
Οι ενοικιαστές εξουσιοδοτούν, με την αποδοχή των παρόντων Κανόνων, τον Ιδιοκτήτη ή/και τον Διαχειριστή να προβαίνει σε περιοδικούς ελέγχους και αναλαμβάνουν την υποχρέωση να συνεργάζονται με  τον Ιδιοκτήτη ή/και τον Διαχειριστή και να διευκολύνουν το έργο του.

14.   Καθαριότητα δωματίων από Συνεργείο Καθαρισμού
Η καθαριότητα του δωματίου αποτελεί υποχρέωση του ενοίκου.
Ο Διαχειριστής συνεργάζεται με Συνεργείο Καθαρισμού, το οποίο εκτελεί τακτικούς καθαρισμούς στους κοινόχρηστους χώρους της Εστίας. 
Ο Διαχειριστής μπορεί να διευθετήσει τον καθαρισμό του δωματίου από Συνεργείο Καθαρισμού σε εβδομαδιαία, δεκαπενθήμερη ή μηνιαία βάση, νοουμένου ότι οι ενοικιαστές θα έχουν προκαταβάλει το σχετικό επιπρόσθετο αντίτιμο. Στην περίπτωση αυτή οι ενοικιαστές οφείλουν να διατηρούν το δωμάτιό τους συγυρισμένο για να μπορεί να εκτελείται ο γενικός καθαρισμός. Ο καθαρισμός δεν περιλαμβάνει το πλύσιμο ποτηριών/πιάτων/μαγειρικών σκευών το οποίο είναι ευθύνη των ενοικιαστών.

15. Οικονομικές εκκρεμότητες
Οι ενοικιαστές οφείλουν να πληρώνουν έγκαιρα τα ενοίκιά τους και οποιεσδήποτε άλλες οικονομικές εκκρεμότητες (π.χ. πρόστιμο για πρόκληση ζημιάς) προς τον Ιδιοκτήτη, με τον τρόπο που θα υποδείξει ο Διαχειριστής. Σημειώνεται ότι ενοικιαστές οι οποίοι δεν είναι συνεπείς με τις οικονομικές τους υποχρεώσεις σύμφωνα με απόφαση του Ιδιοκτήτη:
	α. Υπόκεινται σε μονομερή τερματισμό της Σύμβασης Ενοικίασης ή/και σε μόνιμη απομάκρυνση από τη Φοιτητική Εστία.
	β. Τους αφαιρείται το δικαίωμα υποβολής αίτησης, για διαμονή στη Φοιτητική Εστία, για το επόμενο ακαδημαϊκό έτος.

16. Διοργάνωση εκδηλώσεων
16.1 Έγκριση Εκδηλώσεων
Η διοργάνωση εκδηλώσεων στους κοινόχρηστους χώρους της Φοιτητικής Εστίας θα πρέπει να γίνεται μόνον κατόπιν εξασφάλισης γραπτής έγκρισης από το Διαχειριστή.

16.2 Διοργάνωση Εκδηλώσεων
Μπορούν να διοργανωθούν οι πιο κάτω εκδηλώσεις:
· Πάρτι
· Βραδιές μουσικής/ποίησης/τέχνης
· Διαλέξεις/συζητήσεις/εργαστήρια
· Βραδιές προβολής ταινιών
· Άλλες

16.3 Προϋποθέσεις και Όροι διοργάνωσης Εκδηλώσεων
Για τη διοργάνωση εκδηλώσεων στη Φοιτητική Εστία ισχύουν οι πιο κάτω όροι και προϋποθέσεις:
16.3.1 Θα πρέπει να υποβληθεί γραπτή αίτηση στον Διαχειριστή, τουλάχιστον μια βδομάδα πριν την ημερομηνία της εκδήλωσης.
16.3.2 Η εκδήλωση θα πρέπει να γίνεται στο πλαίσιο των κανόνων διαμονής στη Φοιτητική Εστία.
16.3.3 Δεν επιτρέπεται η διοργάνωση πέραν των δύο εκδηλώσεων την εβδομάδα.
16.3.4 Ο διοργανωτής της εκδήλωσης έχει την ευθύνη να επιθεωρήσει τον χώρο της εκδήλωσης εκ των προτέρων και να ενημερώσει τον Διαχειριστή για τυχόν ζημιές κλπ. στον χώρο. Ο διοργανωτής θεωρείται υπεύθυνος για οποιαδήποτε ζημιά κλπ. στον χώρο που δεν αναφέρθηκαν στους υπευθύνους του Διαχειριστή πριν από την εκδήλωση.
16.3.5 Ο διοργανωτής της εκδήλωσης είναι υπεύθυνος για τον καθαρισμό των κοινόχρηστων χώρων μετά την εκδήλωση και επαναφορά όλων των επίπλων / εξοπλισμού του χώρου στην αρχική τους θέση. Εάν η Διοίκηση της Εστίας κρίνει ότι απαιτείται πρόσθετη καθαριότητα ή φύλαξη για την ασφαλή και ομαλή διεξαγωγή της εκδήλωσης, μπορεί να διευθετήσει τις σχετικές υπηρεσίες. Το κόστος των πρόσθετων υπηρεσιών καθαριότητας ή φύλαξης βαρύνει τον διοργανωτή και πρέπει να καταβάλλεται με τον τρόπο και μέσα στην προθεσμία που θα καθορίσει η Διοίκηση της Εστίας.
16.3.6 Ο διοργανωτής είναι υπεύθυνος για την αποζημίωση οποιονδήποτε ζημιών προκύψουν από την εκδήλωση, όταν δεν είναι δυνατό να εντοπιστεί ο υπαίτιος της ζημιάς. Οι ζημιές περιλαμβάνουν επιδιορθώσεις / αντικαταστάσεις επίπλων / εξοπλισμού, καθαρισμό και συντήρηση χώρου κλπ.
16.3.7 Ο διοργανωτής είναι υπεύθυνος για την συμπεριφορά των ατόμων που συμμετέχουν στην εκδήλωση και έχει την αποκλειστική ευθύνη να ενημερώσει και να λάβει σχετική άδεια από τον Ιδιοκτήτη για τυχόν κατανάλωση αλκοολούχων ποτών που νοείται ότι σε περίπτωση που δοθεί τέτοια άδεια δύνανται βάσει Νόμου να είναι μόνον από ενήλικα άτομα. Η Διοίκηση της Εστίας μπορεί να διακόψει άμεσα την εκδήλωση σε περίπτωση υπερβολικού θορύβου, σοβαρής ενόχλησης των ενοίκων, παραβίασης των Κανόνων Διαμονής ή κινδύνου για την ασφάλεια προσώπων και εγκαταστάσεων. Ο διοργανωτής και οι συμμετέχοντες οφείλουν να συμμορφώνονται αμέσως με τις οδηγίες της Διοίκησης της Εστίας και να αποχωρούν από τον χώρο, εφόσον τους ζητηθεί.  Ο Ιδιοκτήτης και ο Διαχειριστής δεν είναι υπεύθυνοι για οποιαδήποτε απώλεια ή / και ατύχημα συμβούν κατά τη διάρκεια της εκδήλωσης.
16.3.8 Ο Ιδιοκτήτης διατηρεί το δικαίωμα να αρνηθεί τη διοργάνωση εκδηλώσεων, κατά την απόλυτη αυτής διακριτική ευχέρεια.
16.3.9 Ο Ιδιοκτήτης διατηρεί το δικαίωμα να αλλάξει μονομερώς τους παρόντες όρους και προϋποθέσεις χωρίς καμιά προειδοποίηση.
16.4 Χρόνος εκδηλώσεων
Η διοργάνωση εκδηλώσεων στους εσωτερικούς και εξωτερικούς κοινόχρηστους χώρους της Φοιτητικής Εστίας θα πρέπει να γίνεται εκτός των ωρών κοινής ησυχίας. Οι εκδηλώσεις θα πρέπει να τερματίζονται το αργότερο μέχρι τις 11.00 μ.μ. τις καθημερινές και την Κυριακή και το αργότερο μέχρι τις 12.00 μ.μ. την Παρασκευή και το Σάββατο.

16.5  Ιδιωτικές Συγκεντρώσεις
Η διοργάνωση ιδιωτικών συγκεντρώσεων σε δωμάτιο ενοικιαστή θα πρέπει να γίνεται με βάση τους κανόνες διαμονής και τις κοινές ώρες ησυχίας ή να αποφεύγεται. Σε τέτοιες περιπτώσεις η πόρτα του δωματίου θα πρέπει να παραμένει κλειστή.

16.6  Ομαδικές συγκεντρώσεις
Οι ομαδικές συγκεντρώσεις ενοικιαστών της φοιτητικής εστίας πρέπει να περιορίζονται στους κοινόχρηστους χώρους της Φοιτητικής Εστίας και να μην επεκτείνονται στα δωμάτια, τους διαδρόμους/σκάλες κλπ.
Οι ομαδικές συγκεντρώσεις στο κτήριο της Φοιτητικής Εστίας θα πρέπει να γίνονται με τη συγκατάθεση του Διαχειριστή.

16.7  Υπαίθριες εκδηλώσεις
Η διοργάνωση υπαίθριων εκδηλώσεων θα πρέπει να γίνεται από φοιτητές ενοικιαστές και όχι ιδιώτες και με έγκαιρη ενημέρωση και έγκριση του Διαχειριστή.

16.8  Διαφήμιση εκδηλώσεων
Η διαφήμιση εκδηλώσεων μέσα στη Φοιτητική Εστία επιτρέπεται μόνο μετά από έγκριση της Διοίκησης της Εστίας. 
Ο διοργανωτής οφείλει να αφαιρεί όλες τις αφίσες και ανακοινώσεις αμέσως μετά τη λήξη της εκδήλωσης. Η Διοίκηση της Εστίας μπορεί να αφαιρεί χωρίς προειδοποίηση οποιοδήποτε υλικό έχει τοποθετηθεί χωρίς έγκριση ή σε μη επιτρεπόμενο σημείο. 
Οι διοργανωτές μπορούν επίσης να ζητήσουν τη διαφήμιση της εκδήλωσης μέσω των επίσημων λογαριασμών της Φοιτητικής Εστίας στο Facebook και στο Instagram. Η ανάρτηση γίνεται κατόπιν έγκρισης της Διοίκησης της Εστίας και σύμφωνα με το υλικό και τις πληροφορίες που θα υποβληθούν από τον διοργανωτή. 

17. Παράβαση των κανόνων διαμονής/πειθαρχικά μέτρα
Η παράβαση των κανόνων διαμονής έχει ως συνέπεια τη λήψη πειθαρχικών μέτρων, που είναι τα εξής:
· Προφορική παρατήρηση, ή
· Γραπτή προειδοποίηση, ή
· Παρακράτηση προκαταβολής ή αποκοπή ποσού προκαταβολής, ή
· Μονομερής Τερματισμός από τον Ιδιοκτήτη της Σύμβασης Ενοικίασης, ή
· Μόνιμη απομάκρυνση από τη Φοιτητική Εστία.
Τα πειθαρχικά μέτρα λαμβάνονται ανάλογα με τη σοβαρότητα του παραπτώματος. Η προφορική παρατήρηση ή/και γραπτή προειδοποίηση γίνεται άμεσα από τους υπευθύνους του Διαχειριστή. Τα μέτρα τερματισμού της σύμβασης ή μόνιμης απομάκρυνσης λαμβάνονται με απόφαση των υπευθύνων του Ιδιοκτήτη, σε συνεννόηση με το Διαχειριστή. Σημειώνεται ότι το συμβόλαιο τερματίζεται μετά από δύο γραπτές προειδοποιήσεις, με έγκριση του Ιδιοκτήτη. Σε επείγον ή σοβαρό περιστατικό, η Διοίκηση της Εστίας μπορεί, ανάλογα με τη φύση και τη σοβαρότητα της κατάστασης και κατόπιν συνεννόησης με τον Ιδιοκτήτη, να λάβει άμεσα τα αναγκαία μέτρα χωρίς να προηγηθούν δύο γραπτές προειδοποιήσεις.
Σε περίπτωση πρόκλησης από ένοικο ζημιάς, απώλειας ή αδικαιολόγητης φθοράς στους χώρους και εξοπλισμό της Φοιτητικής Εστίας, τότε ο ενοικιαστής είναι υπεύθυνος για την καταβολή αποζημίωσης ίσης με το κόστος της ζημιάς το οποίο καθορίζεται από τον Ιδιοκτήτη. Σε περίπτωση που η ζημιά είναι αποτέλεσμα βανδαλισμού, τότε προωθείται και η λήψη πειθαρχικών μέτρων.
Σε περίπτωση ανάρμοστης συμπεριφοράς, υπερβολικού θορύβου, διατάραξης της κοινής ησυχίας, υπερβολικής ακαθαρσίας ή άλλης παράβασης των Κανόνων Διαμονής, η Διοίκηση της Εστίας μπορεί, ανάλογα με τη σοβαρότητα και τη συχνότητα της παράβασης, να αποκόψει από την εγγύηση ποσό μέχρι €100. Ο ένοικος οφείλει να συμπληρώσει ξανά το ποσό της εγγύησης μέσα στην προθεσμία που θα του δοθεί.
Σε περίπτωση κλοπής, απώλειας, βανδαλισμού ή πρόκλησης ζημιάς σε δωμάτιο, κοινόχρηστο χώρο, εξοπλισμό της Εστίας ή περιουσία άλλου ενοίκου, ο ένοικος είναι υπεύθυνος για ολόκληρο το πραγματικό κόστος επισκευής, αντικατάστασης ή αποκατάστασης.
Το σχετικό ποσό μπορεί να αφαιρεθεί από την εγγύηση. Εάν το κόστος υπερβαίνει το ποσό της εγγύησης, ο ένοικος υποχρεούται να καταβάλει άμεσα τη διαφορά. Η ευθύνη του ενοίκου δεν περιορίζεται στο ποσό της εγγύησης.
Σε σοβαρές περιπτώσεις κλοπής, βανδαλισμού ή μεγάλης ζημιάς, η Διοίκηση της Εστίας μπορεί επίσης να προχωρήσει σε καταγγελία στην Αστυνομία και να λάβει τα μέτρα που προβλέπονται στους παρόντες Κανόνες, περιλαμβανομένου του τερματισμού της Σύμβασης Ενοικίασης. 
Ανάλογα με την σοβαρότητα του παραπτώματος και την αδυναμία συμμόρφωσης του ενοίκου, με οδηγίες των υπευθύνων του Ιδιοκτήτη, το Λογιστήριο παρακρατεί ολόκληρο το ποσό της εγγύησης/ντεπόζιτου. Ακαθαρσία στα δωμάτια μπορεί να οδηγήσει, με εισήγηση των υπευθύνων του Διαχειριστή και μετά από δύο γραπτές προειδοποιήσεις, σε μόνιμη απομάκρυνση του φοιτητή από τη Φοιτητική Εστία, με απόφαση του Ιδιοκτήτη.
Σημειώνεται ότι στην περίπτωση καταγγελιών και διαφωνιών μεταξύ ενοικιαστών, για θέματα συγκατοίκησης και για θέματα ανάρμοστης συμπεριφοράς, όταν δεν μπορεί να διαπιστωθεί ποιος ενοικιαστής ευθύνεται, οι υπεύθυνοι του Διαχειριστή έχουν το δικαίωμα μετά από προφορικές και γραπτές προειδοποιήσεις προς τους ενοικιαστές, να επιληφθούν οι ίδιοι του θέματος κα/ή να χρησιμοποιήσουν τις υπηρεσίες ειδικών συμβούλων για διαμεσολάβηση και βοήθεια επίλυσης των θεμάτων που προκύπτουν, προτού καταλήξουν σε πειθαρχικά μέτρα παρακράτησης προκαταβολής ή/και απομάκρυνσης τους από τη Φοιτητική Εστία. Σε τέτοια περίπτωση η απόφαση των υπευθύνων του Διαχειριστή και/ή των ειδικών συμβούλων θα είναι δεσμευτική και τελεσίδικη.

17.1 Απομάκρυνση ενοικιαστών από την Φοιτητική Εστία
Ενοικιαστές απομακρύνονται από τη Φοιτητική Εστία μόνιμα ή προσωρινά, μετά από απόφαση των υπευθύνων του Ιδιοκτήτη, κατόπιν συνεννόησης με το Διαχειριστή. Σε τέτοια περίπτωση η απόφαση αυτή θα είναι δεσμευτική και τελεσίδική χωρίς να παρέχεται στον ενοικιαστή κανένα δικαίωμα διαφωνίας.

17.1.1 Μόνιμη απομάκρυνση ενοικιαστών
Ενοικιαστές απομακρύνονται μόνιμα από τη Φοιτητική Εστία και δεν μπορούν να επιλεγούν ξανά για διαμονή σε αυτή, στις ακόλουθες περιπτώσεις:
17.1.1.1 Έχασαν για οποιονδήποτε λόγο την ιδιότητα του φοιτητή.
17.1.1.2 Δεν εκπληρώνουν τις υποχρεώσεις τους σχετικά με την καθαριότητα των δωματίων και των κοινόχρηστων χώρων.
17.1.1.3 Δεν εκπληρώνουν τις οικονομικές τους υποχρεώσεις ή δεν συμπεριλαμβάνονται στους πίνακες εισδοχής που έχουν ανακοινωθεί από του Ιδιοκτήτη.
17.1.1.4 Εκμισθώνουν ή παραχωρούν σε τρίτους το δωμάτιό τους.
17.1.1.5 Έχουν προβεί σε πράξεις ανάρμοστης συμπεριφοράς, βανδαλισμού και κλοπές.
17.1.1.6 Αποτελούν απειλή για τη σωματική ή/και ψυχική ακεραιότητα των υπόλοιπων ενοικιαστών ή/και του προσωπικού.
17.1.1.7 Έχουν στην κατοχή τους, διακινούν ή/και κάνουν χρήση ναρκωτικών και άλλων απαγορευμένων ουσιών.

17.1.2 Προσωρινή απομάκρυνση ενοικιαστών
Ενοικιαστές απομακρύνονται προσωρινά από τη Φοιτητική Εστία όταν:
17.1.2.1  Υπάρχει κίνδυνος για την υγεία και ασφαλή διαβίωση των άλλων ενοικιαστών π.χ. μεταδοτικό νόσημα.
Στην περίπτωση έκτακτων σοβαρών περιστατικών στη Φοιτητική Εστία, όπου απειλείται η σωματική ή/και ψυχική ακεραιότητα των ενοικιαστών, λαμβάνεται απόφαση για άμεση, μόνιμη ή προσωρινή απομάκρυνση ενοικιαστών, από υπεύθυνους του Ιδιοκτήτη, σε συνεννόηση με το Διαχειριστή.



Οι όροι και κανόνες διαμονής στη Φοιτητική Εστία του Ιδιοκτήτη είναι επικαιροποιημένοι κατά τον χρόνο έκδοσής του και υπόκεινται σε έγκριση ή αναθεώρηση από τον Ιδιοκτήτη.
[bookmark: _GoBack]7/8/2026 
12

